Жәни Мұхаммед

**Жәни Мұхаммед, Жәни хан, Жәнібек** — Бұхара хандығының 14-ші ханы және Аштархан әулетінен шыққан жаңа өзбек династиясының 1-ші билеушісі. Ол әкесі Жар Мұхаммед хан жоғарғы билікті өз еркімен бергеннен кейін Бұхара хандығындағы хан билігінің барлық нышандарына (құтпа, сикка, лауазымдар) ие болды. Оның билігі 3 жылға (1601–1603) созылды.

## Шығу тегі
​Мәуереннахрдағы Аштархан әулетінің басшысы Жар Мұхаммедтің 6 ұлы болған, олардың ең үлкені — Жәни Мұхаммед. Жәни Мұхаммедтің анасы Мәсума сұлтан ханым өзбектердің Шайбани әулетінен (Мәуереннахр Шайбанилері) шыққан Бұхара ханы Ескендір ханның (1561–1583) қызы еді. Жар Мұхаммед пен Мәсума сұлтан ханымның тағы бір ұлы Аббас сұлтан және екі қызы Айша сұлтан ханым мен Мунида ханым болған.

## Бұхара хандығының ханы
​Дереккөздерде Жәни Мұхаммедтің 1601 жылы Бұхара тағына отырғанға дейінгі қызметі туралы ешқандай мәлімет жоқ. Бағишамал түбіндегі шайқастан кейін Бұхара хандығының жоғарғы билеушісі болып сол кезде жасы едәуір ұлғайған Жар Мұхаммед хан жарияланды. Ол мемлекетті басқаруға батпай, билікті өзінің үлкен ұлы Жәни Мұхаммедке берді. Осылайша хан билігі мен егемендігінің барлық нышандары (құтпа, сикка, лауазымдар) Жәни Мұхаммедке өтті. Хан Самарқандтан кетіп, Бұхараға көшуді қаламады. Бұхара қаласы онда ханның болмағанына қарамастан, мемлекеттің саяси астанасы мәртебесін сақтап қалды. Аштархан әулетіне қарасты барлық аумақтар ұлыстарға бөлінді. Жәни Мұхаммедтің екінші ұлы Бақи Мұхаммед Бұхарада, үшінші ұлы Уәли Мұхаммед Сияхжардта билік жүргізе бастады. Кеш қаласына Аббас сұлтан жіберіліп, ол бұл аймақтың билеушісі лауазымында Рахманқұл сұлтанды алмастырды. Рахманқұл сұлтанға Хузар округі берілді. Нәдір Мұхаммед Сағардж аймағын иеленді. Осылайша Аштархан әулеті басқарған мемлекеттің әкімшілік бөлінісінің жалпы негізі қаланды, кейінірек бұл жүйеге айрықша шарттармен Балх ұлысы де енді. Балхта Аштархан әулетінің билігі орнағаннан кейін, қаланың жұма мешітінде Жәни Мұхаммедтің атына құтпа оқылды, ал Балхтағы өкіл болып Уәли Мұхаммед қалды.

1601 жылдан бастап төрт ақша сарайында: Бұхара, Балх, Самарқанд және Ташкентте Жәни Мұхаммедтің есімімен теңгелер шығарыла бастады.

Жәни Мұхаммедтің билік құрған кезеңі әулет пен мемлекеттің қалыптасу және нығаю уақыты болып саналады. Аштархан әулетінің Махмуд ибн Уәли жазған ресми тарихында автор Жәни Мұхаммедтің парасатты билеуші, дана әрі көреген саясаткер болғанын атап өтеді. Оның билігіне қатысты ең маңызды мәлімет — Аштархан дәуіріндегі Бұхара хандығының мемлекеттік жүйесінің негізіне айналған ұлыстарды бөлу туралы ақпарат. Оның саясатындағы басты бағыт Аштархан әулетінің негізгі тармағының жағдайын нығайту және сыртқы агрессияға тойтарыс беру болды.

## ​Отбасы
​Махмуд ибн Уәлидің мәліметінше, Шайбани және Аштархан әулеттері арасындағы туыстық байланыстар II Абдолла ханның (1557–1598) билігінен әлдеқайда бұрын орнаған. II Абдолла хан өзіне дейін басталған Жошы ұрпақтарының осы екі әулеті арасындағы байланысты нығайта түсіп, қарындасы Зухра ханымды Жәни Мұхаммедке тұрмысқа берген.

Жәни Мұхаммедтің артында 4 ұлы және 2 қызы қалды. Аштархан әулетінің сарай тарихшысы Махмуд ибн Уәли олар туралы былай деп жазады:
​

## Қайтыс болуы
​Жәни Мұхаммедтің билігі қысқа болды. Ол 1603 жылы 11 желтоқсанда қайтыс болды. Қажетті қаралы рәсімдерден кейін, Аштархан әулеті дін өкілдерінің қолдауымен жоғарғы хан етіп Бақи Мұхаммедті (1601–1605) сайлады. Ол Жәни Мұхаммедтің ұлдарының үлкені еді және қызылбастар мен бадахшандықтарға қарсы жорықтарда аты шыққан болатын.

## Әдебиет
* 
* 

## Дереккөздер

Санат:Аштархан әулеті